ता।'
'मन लगाने जाना है?'
'पढ़ाने के लिए।'
'किसे!' वह चौंका, ऐसा लड़की को लगा।
'ओ! तुम्हें! पर तुम्हें तो सब आता है।'
'मैं बहुत मन लगा कर पढ़ूँगी।'
'अभी तक क्यों नहीं पढ़ रही थी मन लगा कर?'
'आप रोज आ रहे थे इसीलिए।'
'अच्छा! तो मेरा रोज रोज आना छुड़वाने के लिए तुमने मन लगा कर पढ़ना छोड़ दिया!'
'छोड़ा कहाँ?'
'ओ हाँ हाँ छोड़ा कहाँ! मतलब शुरू से ही नहीं पढ़ा न!'
'इजा से कहना दूसरा ट्यूटर खोजें।'
वह अभी अभी तो अच्छा भला था, अचानक से कठोर हो गया, ऐसा लड़की को लगा।
'मैं दूसरे ट्यूटर से कैसे पढ़ पाऊँगी!'
'इजा ने नहीं मैंने कहा है आने को। मतलब इजा ने भी कहा है। कहा नहीं है पर कहती। मैं बहुत मन लगा कर...' आगे आवाज दरक गयी।
'घर में भी झूठ बोल कर आयी होगी। घर जाओ।'
'आप कल आयेंगे न!'
'तुम जाओ।'
'आप झूठ नहीं बोलते। आइयेगा न। अभी ही चलिए न। मुझे बहुत सारा होमवर्क भी मिला है।'
ऊँचे कंधे वाले आदमी के सारे शब्द पुराने पड़ गये।
'आप अपने घर में रोशनी जला कर और अच्छे कपड़े पहन कर आइये थोड़ी देर में।'
उसने जाने के लिए सामान उठाना शुरू किया तब ऊँचे कंधे वाला आदमी देख सका कि स्कूल बैग, लंच, पानी की बॉटल सब फर्श पर टिका कर वह खड़ी थी तभी से।
विक्रम आहूजा ने उसे आवाज देकर पीछे पलटा दिया।
'इजा से कहना तुम्हारे लिए नये मोजे खरीदे।'
इवा कार्णिक ने बस्ता, पानी, लंच सबको वापस जमीन पर रख कर बायें मोजे को दायें मोजे जितना खींचा, ऊपर और फिर पलट कर चली गयीं।
किताब भौतिकी की थी। उसकी बाइंडिग ढीली हो गयी थी और हवा की हल्की ससर पन्ने पलट दे रही थी। कमरे में एकदम शांति थी। इवा कार्णिक को एक न्यूमेरिकल हल करने को मिला था। दोनों जानते थे कि उससे नहीं हो पायेगा पर दिखावे में कोई इसे मानने के लिए तैयार नहीं था। दरअसल इ